
 Innledning 

Anskaffelsesloven § 5a trådte i kraft 1. juli 2026, og pålegger offentlige oppdragsgivere å ha en anskaffelsesstrategi og egnede rutiner for å ivareta de samfunnshensynene i §§ 5b til 5p som er relevante for virksomheten. Strategien skal være offentlig tilgjengelig. Loven løfter bærekraft, forstått som økonomisk, sosial og miljømessig bærekraft, inn i formålsbestemmelsen, og pålegger oppdragsgivere å ivareta sikkerhets- og beredskapshensyn.

Denne strategien oppfyller kravet i §5a og er avgrenset for innkjøpskategorien helsetjenester. Den fastsetter strategiske mål, tiltak og prioriterte fokusområder som HV skal hensynta i sine anskaffelser. Hvordan anskaffelsene gjennomføres i praksis, fremgår av HV sitt styringssystem hvor det fremgår både prosesser og retningslinjer for kjøp av eksterne helsetjenester. 

Helse Vest RHF sitt overordnede mål

[bookmark: _Hlk233275858]Helse Vest RHF (heretter «HV») er et regionalt helseforetak og har det overordnende ansvaret for spesialisthelsetjenesten i Rogaland og Vestland fylke.  HV har et «sørge-for»-ansvar for at befolkningen i helseregionen tilbys nødvendige spesialisthelsetjenester. Disse tjenestene ytes dels gjennom egne helseforetak, og dels gjennom avtaler med private tilbydere av spesialisthelsetjenester. 

De eksterne helsetjenestene som HV anskaffer er fra både kommersielle- og ideelle aktører, og er medvirkende til at HV oppfyller sitt «sørge-for»-ansvar for befolkningen i regionen. Ideelle organisasjoner har historisk hatt en særskilt rolle i utviklingen av norsk velferd og kan i egnet tilfelle prioriteres i henhold til gjeldende regelverk. FOA § 30-2a gir adgang til å reservere konkurransen om helsetjenester utelukkende for ideelle organisasjoner

Avgrensning 
Strategien er begrenset til helsetjenester, da dette er RHF-ets største innkjøpskategori. Strategien gjelder for alle anskaffelser av helsetjenester der HV er oppdragsgiver, herunder somatiske spesialisthelsetjenester fra private leverandører, tverrfaglig spesialisert rusbehandling, psykisk helsevern, spesialisert rehabilitering, laboratorietjenester og øvrige tjenester med CPV-koder i FOA vedlegg 3. Strategien gjelder ikke for anskaffelser av varer, utstyr, bygg og anlegg eller administrative tjenester.
Strategien skal sikre effektive, bærekraftige og etterprøvbare anskaffelser som bidrar til at HV oppfyller sitt «sørge for»-ansvar.
Det er Sykehusinnkjøp HF som i all hovedsak utfører innkjøpstjenester for spesialisthelsetjenesten. Når det gjelder innkjøpskategorien eksterne helsetjenester er det HV som er Oppdragsgiver, men Sykehusinnkjøp HF bistår HV med kunngjøring i disse anskaffelsene. 

Helsetjenester som særskilt innkjøpskategori

Kjøp av eksterne helsetjenester gjennomføres i henhold til lov om offentlig anskaffelser av 17.juni 2016 (anskaffelsesloven) med tilhørende forskrift av 12. august 2016 (anskaffelsesforskriften) del I og IV. Anskaffelsesregelverket anerkjenner at helsetjenester har særtrekk som skiller dem fra ordinære kjøp av varer og tjenester. Oppdragsgiver (HV) er derfor gitt et betydelig handlingsrom og fleksibilitet til gjennomføring av slike anskaffelser, sammenlignet med de øvrige delene i anskaffelsesforskriften. 

Anskaffelsesforskriften § 30-1 (3) angir en ikke-uttømmende liste over særtrekk som det kan være relevant å ivareta ved kjøp av eksterne helsetjenester. Særtrekk som HV kan hensynta i disse anskaffelsene er kvalitet, kontinuitet, kompetanse, mangfold, tilgjengelighet, brukermedvirkning, helhetlig tjenestetilbud og innovasjon. 
Relevante samfunnshensyn ved kjøp av helsetjenester
Anskaffelsesloven § 5a pålegger oppdragsgiver å ha en anskaffelsesstrategi som ivaretar de samfunnshensynene i §§ 5b til 5p som er relevante for virksomheten. 

For kjøp av helsetjenester har HV vurdert at følgende samfunnshensyn i §5b til 5p er relevante relevante ved kjøp av helsetjenester;

· Klima og miljøhensyn §5b
· Sikkerhet og beredskap §5d
· Lønn og arbeidsvilkår §5e
· Skatte- og avgiftsdokumentasjon §5l
· Menneskerettigheter- og anstendig arbeidsforhold §5m
· Universell utforming §5n
· Innovasjon §5o
· Sanksjoner ved brudd på samfunnsansvar §5p

Disse hensynene danner grunnlaget for HV sine strategiske mål og prioriterte fokusområder ved anskaffelser. Samfunnshensynenes relevans kan variere fra anskaffelse til anskaffelse, avhengig av tjenestens art, kontraktsverdi, antall leverandørledd, leverandørens størrelse og organisering, og hvilke pasientgrupper som berøres.
Overordnede strategiske mål
Med utgangspunkt i de relevante samfunnshensynene i §§5b- 5p har HV fastsatt følgende strategiske mål for anskaffelser av helsetjenester. 
[bookmark: _Hlk233192596]
	M1
	Sikre god kvalitet og pasientsikkerhet i alle kjøp av helsetjenester

	M2
	Ivareta særtrekkene ved helsetjenester gjennom fleksible, formålstjenlige anskaffelsesprosesser

	M3
	Sikre seriøse lønns- og arbeidsvilkår og motvirke sosial dumping i alle leverandørledd (§§ 5e, 5p) 

	M4
	Ivareta hensynet til miljø og bærekraft der dette er relevant og proporsjonalt for den aktuelle anskaffelsen (§5b)

	M5
	Ivareta menneskerettigheter og anstendige arbeidsforhold i leverandørkjeden (§ 5m)

	M6
	Ivareta sikkerhets- og beredskapshensyn i alle situasjoner, fra fred til krise og krig (§ 5d)

	M7
	Ivareta kravet til universell utforming (§ 5n)



De strategiske målene skal bygge opp under HV sitt overordnede mål som er å «sørge for» at befolkningen i regionen tilbys nødvendige spesialisthelsetjenester. 
Prioriterte fokusområder 
Med bakgrunn i de relevante samfunnshensyn i §§5b - 5p og med utgangspunkt i de strategiske målene, har HV valgt noen prioriterte fokusområder ved anskaffelse av helsetjenester. Dette er klima- og miljø, sosiale forhold og sikkerhet og beredskap. 
Klima- og miljø

Anskaffelsen har et uvesentlig klimaavtrykk

Anskaffelsesloven § 5b første ledd pålegger alle oppdragsgivere å ta hensyn til klima og miljø i alle anskaffelser for å redusere anskaffelsens samlede klimaavtrykk og miljøbelastning. For kunngjøringspliktige anskaffelser følger det av § 5b andre ledd at klima- og miljøhensyn som tildelingskriterium skal vektes med minimum 30 prosent, eller rangeres blant de tre høyest prioriterte tildelingskriteriene.

Forpliktelsene i §5b første og andre ledd får ikke anvendelse ved kjøp av helsetjenester, da disse anskaffelsene omfattes av unntaket i § 5b tredje ledd:
	Unntak fra § 5b første og andre ledd, jf. § 5b tredje ledd
1. Unntak 1 – Uvesentlig klimaavtrykk: Anskaffelsen etter sin art har et uvesentlig klimaavtrykk og miljøbelastning.



Det sentrale element ved kjøp av helsetjenester er selve behandlingen som ytes av helsepersonell. Anskaffelsene gjelder altså en tjeneste som leveres av mennesker til mennesker, og hvor den sentrale innsatsfaktor er menneskelige ressurser. Leverandørens miljøprofil som energiforbruk i bygg, transport av ansatte, avfallshåndtering o.l. utgjør en mindre og typisk uvesentlig andel av anskaffelsens samlede klimaavtrykk sammenlignet med lønnskostnader og fagkompetanse. Følgende helsetjenester er særlig vurdert og anses å ha et uvesentlig klimaavtrykk etter sin art:

1. Poliklinisk somatiske spesialisthelsetjenester
1. Psykisk helsevern 
1. Tverrfaglig spesialisert rusbehandling (TSB)
1. Spesialisert rehabiliteringstjenester

For anskaffelser der den fysiske leveransen har en mer vesentlig miljøpåvirkning, for eksempel transporttjenester av blodprøver, medisinsk forbruksmateriell eller legemidler som inngår som del av helsetjenesten, må HV foreta en konkret vurdering på om § 5b første og andre ledd kommer til anvendelse. HV skal da stille klima- og miljøkrav.

Tiltak for å ivareta klima- og miljøhensyn

Klima- og miljøhensyn (§ 5b) kan være relevant i anskaffelse av kjøp av helsetjenester, men de lovpålagte forpliktelsene etter § 5b første og andre ledd, herunder kravet om minimum 30 prosent vekting av klima- og miljøhensyn som tildelingskriterium, gjelder ikke for kjøp av helsetjenester. HV skal i anskaffelsesdokumentene for den enkelte anskaffelse begrunne valget om å anvende unntaket i § 5b tredje ledd. 

Siden anskaffelse av helsetjenester har et uvesentlig klimaavtrykk er det ikke forholdsmessig å stille omfattende miljøkrav eller klima som tildelingskriterium. 

HV bør likevel vurdere enkle tiltak i anskaffelsene som kan være med på å redusere negativ miljøpåvirkning. Eksempel på dette er reduksjon av pasienttransport gjennom digitale konsultasjoner. 

HV skal videre innlemme miljøhensyn i de anskaffelsene hvor det vurderes å være relevant. 

Ved å ha «klima og miljø» som et prioritert fokusområde, viser dette at HV har vurdert klima- og miljøpåvirkningen i henhold til anskaffelsesloven §5b, og at HV prioriterer miljøarbeidet der det faktisk gir effekt. 

Sosiale forhold

Lønns- og arbeidsforhold

Anskaffelsesloven § 5e og forskrift om lønns- og arbeidsvilkår i offentlige kontrakter pålegger oppdragsgivere å stille kontraktsvilkår som sikrer at ansatte hos leverandøren og underleverandører har lønns- og arbeidsvilkår i samsvar med gjeldende allmenngjøringsforskrift eller landsomfattende tariffavtale. 

Lønns- og arbeidsvilkår er et relevant samfunnshensynene i HV sine anskaffelser av eksterne helsetjenester. Personalkostnader er den dominerende kostnadsposten i helsetjenester, og tjenestekvaliteten er direkte avhengig av de ansattes kompetanse og stabilitet.

Helse- og omsorgsbransjen er identifisert med noe forhøyet risiko vedrørende lønns- og arbeidsvilkår. Sterk priskonkurranse kan legge press på lønns- og arbeidsvilkår. Bransjen har også en høy andel deltidsstillinger, bruk av innleie og vikarer.

Menneskerettigheter og anstendig arbeidsforhold

Det følger av anskaffelsesloven § 5m at for anskaffelser hvor det er risiko for brudd på grunnleggende menneskerettigheter og anstendig arbeidsforhold, bør oppdragsgiver stille krav eller kriteriet for å motvirke at slike brudd oppstår.
Leverandørene skal respektere grunnleggende krav til menneskerettigheter og arbeidstakerrettigheter.

Tiltak for å ivareta sosiale forhold i anskaffelser

HV stiller krav til lønns- og arbeidsvilkår i avtalene med de private leverandørene. Leverandørene plikter å ha lønn- og arbeidsvilkår for egne ansatte som ikke er dårligere enn det som følger av gjeldende landsomfattende tariffavtale, eller det som ellers er normalt for vedkommende sted og yrke. Videre er det kontraktsregulert at leverandøren på forespørsel fra HV skal dokumentere lønns- og arbeidsvilkårene til egne ansatte og ansatte hos eventuelle underleverandører som medvirker til å oppfylle kontrakten, jf. krav til kontroll i §5 i.  

HV stiller også krav om etterlevelse av menneskerettigheter og anstendig arbeidsforhold i avtaler med private leverandører. Ved inngåelse av nye avtaler skal Helse Vest i oppstartsmøte med leverandøren informere om avtalens krav knyttet til menneskerettigheter og anstendig arbeidsforhold. 

I anskaffelser hvor det er relevant stiller HV krav om at selve helsetjenesten ikke kan ytes av eventuelle underleverandører. 

Ved å ha «sosiale forhold» som et prioritert fokusområde i anskaffelser vil HV i større grad sikre at de private leverandørene oppfyller krav til seriøsitet, arbeidsvilkår og menneskerettigheter, og bidra til et inkluderende arbeidsliv. 

Sikkerhet og beredskap

«Sørge for»- ansvar under krise
Helse Vest RHF har det overordnede ansvaret for beredskap i regionen og skal sikre nødvendige spesialisthelsetjenester i alle situasjoner, fra fred til krise og krig. Svikt i leveranse fra privat leverandør kan få konsekvenser for HV sitt «sørge-for» ansvar under en krise. 

Tiltak for å ivareta sikkerhet og beredskap i anskaffelser
I anskaffelser hvor det er relevant bør HV stille krav i avtalen om at privat leverandør skal ha egne og oppdaterte beredskapsplaner og evne til å håndtere økt etterspørsel. 

Ved å ha «sikkerhet og beredskap» som et prioritert fokusområde, ønsker HV å sikre robuste og kontinuerlig helsetjenester hos private leverandører også ved kriser og krig. 
Øvrige samfunnshensyn som er relevante ved kjøp av helsetjenester
Skatte- og avgiftsdokumentasjon

I anskaffelsesloven §5l stilles det krav om at oppdragsgiver skal kreve at den valgte leverandøren gjør tilgjengelig opplysninger eller fremviser attest for skatt og merverdiavgift som dokumenterer etterlevelse av skatte- og avgiftsmessige forhold.

Ved anskaffelse av helsetjenester krever HV at leverandørene fremlegger skatteattest som ikke er eldre enn 6 måneder. Kravet om skatteattest er et eget kvalifikasjonskrav som leverandørene må oppfylle for å delta i konkurransen. 

Universell utforming

Det følger av anskaffelsesloven §5n at oppdragsgiver skal stille krav til universell utforming i offentlige kontrakter. Ved kjøp av helsetjenester er det viktig at pasientene har tilgang til tjenestene i rimelig nærhet, og tjenestene skal være tilgjengelige for alle, inkludert dem med nedsatt funksjonsevne. 

HV har kontrakts regulert at de private leverandørene skal ha lokaler tilpasset pasienter med nedsatt funksjonsevne, slik at disse gruppene også har tilgang til tjenestene.  

Innovasjon

For å åpne for nye tjenester kan oppdragsgiver stille egnende krav eller kriterier som fremmer innovasjon, jf anskaffelsesloven §5o. 

Det kommer stadig nye innovative løsninger i helsetjenesten. I de anskaffelsene hvor det kan være relevant med innovasjon, vil HV vurdere å legge til rette for nye og bedre løsninger. 
Kort oppsummert
Både HV sine tre prioriterte fokusområder (klima- og miljø, sosiale forhold og sikkerhet/beredskap) og øvrige relevante samfunnshensyn i §5b-§5p, vil i ulik grad kreve systematisk oppfølging gjennom kontraktsvilkår og ordinær kontraktsoppfølging. 

Strategien belyser tydelig hvilke prioriterte områder HV har fokus på for å ivareta samfunnshensyn i anskaffelser. 

Strategien viser en retning for hvordan HV ved bruk av ulike virkemidler ønsker å oppfylle de strategiske målene for anskaffelse av helsetjenester. Dette kan være krav i kravspesifikasjon, kvalifikasjonskrav, tildelingskriterier eller ved ordinær kontraktsoppfølging. Ved brudd på ulike samfunnshensyn har HV sanksjoner i avtaler med private leverandører, jf. anskaffelsesloven § 5p. 

Strategien skal være et sentral styringsverktøy for HV ved anskaffelse av eksterne helsetjenester. Strategien skal bidra til at HV ivaretar sitt «sørge for»-ansvar og relevante samfunnshensyn på en effektiv, bærekraftig og etterprøvbar måte. 
Ikrafttredelse og revisjon
	Parameter
	Informasjon

	Ikrafttredelse
	Gjeldende fra 1. juli 2026

	Lovgrunnlag
	Anskaffelsesloven § 5a, vedtatt 5. februar 2026, i kraft 1. juli 2026

	Revisjonsintervall
	Minimum hvert tredje år, eller ved vesentlige lovendringer

	Ansvarlig for revisjon
	Eigaravdelingen

	Godkjenning
	Adm.dir

	Offentliggjøring
	Publiseres på Helse Vest RHF sine nettsider, jf. anskaffelsesloven § 5a



Denne strategien erstatter eventuelle tidligere overordnede føringer for kjøp av eksterne helsetjenester i HV og gjelder fra ikrafttredelsesdato for samtlige anskaffelser av helsetjenester. 

Følsomhet Intern (gul)

Følsomhet Intern (gul)

